和甫得竹數本于周翰喜而作詩和之
作者：黄庭堅
朝代：宋

paragraphs: 初侯一畝宮，風雨到卧席。
前日築短垣，昨日始封植。
平生歲寒心，樂見歲寒色。
翩翩佳公子，爲致一窗碧。
憶公來相居，筮吉龜墨食。
人言陋如何，我自適其適。
白眼對俗徒，醉帽坐敧側。
人知愛酒耳，不解心得得。
阿堵絕往還，此君是賓客。
清風吹月來，懽甚齒折屐。
有節似見聖，無言諒知默。
數回長者車，猶恨地未僻。
陰雨打葉時，曲肱自宴息。
心游萬物初，何處尋轍迹。
從來修竹林，乃是逸民國。